En el context econòmic actual l'increment de la creació de llocs de treball i la creació d'empreses esdevé una prioritat i una aposta estratègica per ampliar i fer créixer l'activitat econòmica.
El Pla d'acció sobre emprenedoria 2020 a Europa, recollit a la Comunicació de la Comissió, al Parlament Europeu, al Consell, al Comitè Econòmic i Social Europeu i al Comitè de les Regions, estableix també la necessitat de fomentar a Europa mesures per facilitar la creació d'empreses i un entorn molt més favorable perquè les persones emprenedores i les empreses puguin prosperar i créixer.
Els centres especials de treball i les empreses d'inserció contribueixen a promoure un desenvolupament local basat en una economia sostenible i d'arrelament al territori així com a preservar el model de cohesió social; elements que, d'acord amb el nou marc fixat per la Unió Europea en l'Estratègia Europa 2020, serveixen per millorar a llarg termini la reactivació econòmica, la competitivitat de l'economia i l'ocupació.
Dins d'aquest marc, mitjançant l'Estratègia Catalunya 2020 (ECAT 2020), el Govern de la Generalitat es compromet amb els agents econòmics i socials en particular, i la ciutadania en general, a prioritzar les actuacions que tenen un impacte directe en la millora de la competitivitat i de l'ocupació, especialment en aquelles empreses, centres especials de treball i empreses d'inserció, que tenen com a objectiu la inserció de col·lectius amb greus dificultats d'inserció.
Així, d'entre les funcions del Departament de Treball, Afers Socials i Famílies, que promou la Direcció General d'Economia Social, el Tercer Sector, les Cooperatives i l'Autoempresa (en endavant DGESTSCA), s'inclou la planificació d'actuacions de difusió, promoció i foment de generació de llocs de treball en empreses d'inserció (EI) i centres especials de treball (CET) així com l'enfortiment d'aquest tipus d'empreses.
Aquesta Ordre respon a l'eix 1 del Pla de Govern per a l'XI legislatura: un país més just.
Un nou estat del benestar per a tothom i de promoció de polítiques d'ocupació per un país amb més i millor feina.
En aquest sentit, centres especials de treball i les Empreses d'Inserció, contribueixen a preservar el model de cohesió social.
Amb la Resolució 17/XI del Parlament de Catalunya, sobre la situació d'emergència social, la reactivació econòmica, la gestió pública i la necessitat d'una resposta institucional, en data 10 de març de 2016, el Parlament de Catalunya insta el Govern a millorar la inserció laboral de les persones en risc d'exclusió i/o discapacitat.
Fruit del debat, es van aprovar 82 punts de la resolució, que contenen prop de 275 mesures concretes per afrontar molts dels àmbits que afecten a les persones amb situació de vulnerabilitat: pobresa infantil, necessitats alimentàries, inclusió i cohesió social, renda mínima d'inserció, polítiques d'habitatge, sensellarisme, pobresa energètica, transport públic, dependència, polítiques d'ocupació, garantia juvenil, atenció a la diversitat funcional, salut, política econòmica i fiscal, refugiats o regularització d'estrangers.
És significatiu que el Parlament de Catalunya, en aquesta resolució, fa un reconeixement explícit a l'esforç de les entitats socials i dels ens locals en la defensa dels drets socials i de la igualtat d'oportunitats i a la tasca que duen a terme en benefici i suport dels col·lectius més vulnerables i per una societat més inclusiva que sigui garant de drets socials i que combati fermament les desigualtats i l'exclusió i les causes que les provoquen.
Dins de l'apartat de la resolució "Atenció a la diversitat funcional", el Parlament de Catalunya instava el Govern a aprovar un pla de promoció de l'ocupació de les persones amb diversitat funcional, en l'elaboració del qual es compti amb els agents socials i les organitzacions de persones amb diversitat funcional i llurs famílies.
Així dons, aquesta Ordre de bases s'emmarca com una actuació dins d'aquest pla i es configura per tant com a instrument de foment i de suport a projectes de creació d'ocupació sostenible per a les persones amb més riscos d'exclusió social o més dificultat d'integració laboral degudes a discapacitats, tot contribuint al creixement de l'economia social a Catalunya.
Tenint en compte aquesta premissa, l'Ordre proposa ajuts per a actuacions innovadores i singulars de dos elements estratègics del sistema de cohesió social a Catalunya: els centres especials de treball i les empreses d'inserció, amb la finalitat de que aquests analitzin, avaluïn, prospectin i plantegin projectes generadors d'ocupació sostenible per als destinataris finals d'aquestes actuacions: persones en situació o amb risc d'exclusió, i persones amb discapacitats.
Els centres especials de treball ocupen laboralment les persones amb discapacitat que per la naturalesa o a conseqüència de la seva discapacitat no poden, provisionalment o definitivament, exercir una activitat laboral en el mercat ordinari.
L'objectiu dels centres especials de treball és desenvolupar un treball productiu, participar regularment en les operacions de mercat i tenir com a finalitat la d'assegurar un treball remunerat i la prestació de serveis d'ajustament personal i social que requereixin les persones treballadores amb discapacitat.
La Llei 27/2002, de 20 de desembre, sobre mesures legislatives per a regular les empreses d'inserció sociolaboral, estableix un marc legal que promou, d'una banda, la inserció laboral de persones en situació d'exclusió social o en greu risc d'arribar-hi, per a aconseguir-ne la total integració social, i, de l'altra, el registre, la regulació i el foment de les empreses d'inserció.
La inserció sociolaboral, regulada en aquesta Llei, va dirigida a persones en situació d'exclusió social o en greu risc d'arribar-hi que estiguin desocupades i que tinguin dificultats importants per a integrar-se en el mercat de treball ordinari, i que pertanyin a algun dels col·lectius següents: Persones amb discapacitat física, psíquica o sensorial o amb malalties mentals que tinguin possibilitats d'inserció en el món laboral.
Persones destinatàries de la Renda Garantida de Ciutadania.
Persones que no puguin accedir a la renda garantida de ciutadania, perquè no compleixen els requisits establerts per la Llei 14/2017, de 20 juliol, de la renda garantia de ciutadania.
Joves majors de setze anys i menors de trenta provinents d'institucions de protecció de menors.
Persones amb problemes de drogoaddicció o alcoholisme que es trobin en procés de rehabilitació i reinserció social.
Interns de centres penitenciaris la situació dels quals els permeti accedir a una ocupació, persones en llibertat condicional i persones exrecluses.
Persones que no puguin accedir a la renda garantida de ciutadania, però que es trobin, segons el parer dels serveis socials competents, en situació de risc d'exclusió i finalment, també aturats de llarga durada més grans de quaranta-cinc anys.
Aquesta Ordre vol impulsar a aquests dos actors de l'economia social catalana, els centres especials de treball i les empreses d'inserció, a que presentin projectes on s'analitzin nous escenaris productius per a la seva activitat econòmica, on es plantegin possibles ampliacions de línies de negoci, canvis o ampliacions de sector d'activitat, processos de reorientació o adaptació dels seus centres de treball, sempre sota la premissa de plantejaments de sostenibilitat productiva, ambiental i laboral, i generadors de nous llocs de treball estables per a les persones vulnerables o amb discapacitat, per la qual cosa és necessari que els projectes tinguin en compte tots aquells elements necessaris que garanteixin millor el seu enfortiment posterior i consolidació a mig i llarg termini.
En conclusió, les dues línies de subvencions que preveu aquesta Ordre, tenen la voluntat de facilitar la creació o ampliació d'empreses d'inserció i centres especials de treball a Catalunya, fomentar el seu esperit emprenedor, permetre la reconversió de línies de producció i generar nous llocs de treball per a persones amb dificultats d'integració i d'inserció arreu de Catalunya.
També cal dir que constitueix un actiu per a l'economia catalana el fet d'ampliar la visualització i normalització dels centres especials de treball i les empreses d'inserció per tal que siguin una opció laboral i empresarial cada vegada més present i valorada en tots els sectors d'activitat, poder assegurar la cobertura en el territori de serveis i recursos destinats a les persones emprenedores de projectes d'inserció laboral de col·lectius amb moltes dificultats, així com la consolidació d'aquestes empreses.
El Reial decret llei 3/2015, de 23 d'octubre, pel qual s'aprova el Text refós de la Llei d'ocupació, estableix el marc normatiu del sistema d'ocupació estatal, i disposa a l'article 3.2 que, de conformitat amb la Constitució i els seus estatuts d'autonomia, correspon a les comunitats autònomes en el seu àmbit territorial el desenvolupament de la política d'ocupació, el foment de l'ocupació i l'execució de la legislació laboral i dels programes i mesures que els hagin estat transferits.
L'article 11 de la Llei d'ocupació disposa que els plans anuals de política d'ocupació han de concretar, amb caràcter anual, els objectius de l'Estratègia espanyola d'activació per a l'ocupació a assolir en el conjunt de l'Estat i en cadascuna de les diferents comunitats autònomes, així com els indicadors que s'han d'utilitzar per conèixer i avaluar anualment el seu grau de compliment.
Per assolir aquests objectius, han de contenir la previsió dels serveis i programes de polítiques actives d'ocupació i d'intermediació laboral que es proposen portar a terme tant les comunitats autònomes en l'exercici de les seves competències d'execució en l'àmbit del treball, l'ocupació i la formació professional per a l'ocupació en l'àmbit laboral com el Servei Públic d'Ocupació Estatal en el seu àmbit competencial.
Els plans anuals de política d'ocupació els elabora el Ministeri d'Ocupació i Seguretat Social, tenint en compte les previsions formulades per les comunitats autònomes i el Servei Públic d'Ocupació Estatal en el si de la Conferència Sectorial d'Ocupació i Afers Laborals, han de rebre l'informe del Consell General del Sistema Nacional d'Ocupació i els ha d'aprovar el Consell de Ministres.
La Llei 3/2012, de 6 de juliol, de mesures urgents per a la reforma del mercat laboral, a la disposició final dotzena estableix que les comunitats autònomes, amb càrrec als fons estatals distribuïts a través de la Conferència Sectorial, poden realitzar les accions i mesures regulades a la normativa estatal, o bé desenvolupar accions i mesures de polítiques actives d'ocupació, diferents de les anteriors, adaptades a la realitat de les persones desocupades i del teixit productiu del seu àmbit territorial.
En tot cas, les accions i mesures s'han de dirigir al compliment dels objectius que s'estableixin en el Pla anual de política d'ocupació de cada any i integrar-se en els diferents àmbits de l'Estratègia espanyola d'ocupació.
Atès el que disposa l'article 170.1 de l'Estatut d'autonomia de Catalunya, aprovat mitjançant la Llei orgànica 6/2006, de 19 de juliol, pel qual correspon a la Generalitat de Catalunya la competència executiva en matèria de treball i relacions laborals, i s'hi inclouen de forma expressa les polítiques actives d'ocupació i la gestió de les subvencions corresponents; atès l'article 112 del mateix Estatut, pel qual correspon a la Generalitat, en l'àmbit de les competències executives, la potestat reglamentària i també la funció executiva; així mateix, i atesa la competència que la Generalitat de Catalunya té reconeguda als articles 114 i 166 del mateix Estatut, s'estableixen ajuts amb càrrec al pressupost propi de la Generalitat.
Atesa la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014);
Atès l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
Atès el Decret 289/2016, de 30 d'agost, de reestructuració del Departament de Treball, Afers Socials i Famílies (DOGC núm. 7196, d'1.9.2016);
Atès el que preveuen el Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; els preceptes bàsics de la Llei 38/2003, de 17 de novembre, general de subvencions, i el seu Reglament de desplegament, aprovat pel Reial decret 887/2006, de 21 de juliol;
A proposta de la Direcció General d'Economia Social, El Tercer Sector, les Cooperatives i l'Autoempresa, amb els informes previs de l'Àrea Jurídica de Treball i Relacions Laborals i de la Intervenció Delegada del Departament de Treball, Afers Socials i Famílies, i en ús de les facultats que em són atribuïdes,
Aquesta Ordre té per objecte aprovar les bases reguladores generals i les específiques per a cada línia que han de regir la convocatòria de subvencions que s'indiquen a continuació:
Annex 1: Bases reguladores generals, aplicables a tots els programes i subvencions.
Subvencions destinades a projectes singulars generadors d'ocupació sostenible per a persones amb discapacitat, en centres especials de treball.
Annex 3: Línia 2: Subvencions destinades a projectes singulars generadors d'ocupació sostenible per a persones en situació o amb risc d'exclusió, en empreses d'inserció.
Annex 4: Principis ètics i regles de conducta a que les persones beneficiàries de subvencions o ajuts han d'adequar l'activitat, i efectes d'un eventual incompliment d'aquests principis.
L'objecte d'aquestes bases és regular el procediment de concessió dels ajuts que es concreten en aquesta Ordre en les següents línies:
Projectes singulars generadors d'ocupació sostenible per a persones amb discapacitats en centres especials de treball.
Projectes singulars generadors d'ocupació sostenible per a persones en situació o amb risc d'exclusió en empreses d'inserció.
Es poden acollir a les subvencions que preveu aquesta Ordre les entitats previstes als annexos 2 i 3 per a cada línia de subvenció.
—3 Requisits de les entitats beneficiàries
3.1 Els requisits que han de complir les entitats sol·licitants per obtenir la condició de entitats beneficiàries de les subvencions són els següents:
a) Complir les obligacions tributàries davant l'Estat i la Generalitat de Catalunya i les obligacions davant la Seguretat Social.
Aquest compliment s'ha de mantenir al llarg de tot el procediment: en el moment de presentar la sol·licitud, previ a la resolució d'atorgament i abans de rebre qualsevol pagament.
En el cas que l'entitat beneficiària integri diverses entitats membres per a les quals sol·licita la subvenció haurà de declarar que, les entitats membres integrades en l'entitat que representen i que rebin una part de la subvenció, estan al corrent de les seves obligacions tributàries davant la Generalitat i l'Estat i davant la Seguretat Social.
b) Atendre les persones usuàries en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.
c) No incórrer en cap de les circumstàncies que impedeixin adquirir la condició de beneficiari, que preveu l'article 13 de la Llei 38/2003, de 17 de novembre, general de subvencions.
Els deutes que estiguin ajornats es considera que compleixen el requisits d'estar al corrent de les obligacions.
d) No haver estat sancionades, en resolució ferma, per la comissió d'infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social aprovat pel Reial decret legislatiu 5/2000, de 4 d'agost, o, si han estat sancionades, que hagin aplicat les mesures correctores previstes i abonat les quantitats requerides per aquest concepte.
e) Les entitats amb un nombre de 50 persones treballadores o més han de complir l'obligació que estableix l'article 42 del Text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, de donar ocupació almenys a un 2% de persones treballadores amb discapacitat sobre el nombre total de les de l'entitat, o de l'aplicació de les mesures alternatives de caràcter excepcional que regulen el Reial decret 364/2005, de 8 d'abril, i el Decret 86/2015, de 2 de juny.
f) En el cas d'entitats amb una plantilla igual o superior a 25 persones, han de complir l'obligació, d'acord amb els agents socials, d'indicar els mitjans que utilitzen per prevenir i detectar casos d'assetjament sexual i d'assetjament per raó de sexe, i intervenir-hi en els seus centres de treball, de conformitat amb la Llei 5/2008, de 24 d'abril, del dret de les dones a eradicar la violència masclista.
g) Complir l'obligació de respectar la igualtat de tracte i d'oportunitats i, amb aquesta finalitat, adoptar mesures adreçades a evitar qualsevol tipus de discriminació laboral entre dones i homes, tal i com preveu la llei 17/2015, de 21 de juliol, d'igualtat efectiva de dones i homes.
En el cas de les empreses de més de 250 persones treballadores s'ha d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones (BOE núm. 71, de 23.3.2007).
h) Complir amb tots els requisits i obligacions exigits per la normativa vigent en matèria laboral i de seguretat, i en particular, que compleix amb tota la normativa de prevenció de riscos laborals.
i) Complir l'obligació que estableix l'article 13.5 de la Llei 26/2015, de 28 de juliol, del sistema de protecció a la infància i l'adolescència, que el personal de les entitats les activitats de les quals suposin l'accés i exercici a les professionals, oficis i activitats que impliquin contacte habitual amb menors, no pot haver estat condemnat per sentència ferma per algun delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'essers humans.
j) Les entitats sol·licitants han de tenir centre de treball a Catalunya.
Les entitats sol·licitants han d'estar donades d'alta d'activitat econòmica, excepte les entitats locals o les entitats del sector públic institucional.
k) Les fundacions i les associacions han d'haver adaptat els seus estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i la Llei 5/2011, del 19 de juliol, de modificació de l'anterior.
l) Les fundacions han d'haver complert el deure de presentar els comptes anuals davant del protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
m) Les empreses o les entitats han d'estar legalment constituïdes i inscrites als registres corresponents, i han de disposar dels llibres comptables, els registres diligenciats i els altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics exigibles.
n) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o gènere.
o) En el cas d'associacions, haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya.
p) Informar si s'han demanat o obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
q) Adherir-se al codi ètic que figura com annex 4, en compliment de l'article 55.2 de la Llei 19/2014, del 29 de setembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació públiques.
r) En el cas que l'entitat sol·licitant estigui integrada per diverses entitats membres i algunes d'aquestes hagin d'executar l'acció sol·licitada, s'han de fer constar al formulari de sol·licitud les entitats que portaran a terme l'acció indicant quin import del pressupost total del projecte executaran cadascuna d'elles així com la relació detallada de la previsió de la distribució de la subvenció entre les entitats membres de l'agrupació.
Les entitats que executin part de l'acció sol·licitada hauran de complir els mateixos requisits que l'entitat beneficiària.
3.2 Les entitats sol·licitants i les entitats agrupades han de complir els requisits d'aquests bases generals, també els que especifiquin els annexos corresponents, així com qualsevol altra obligació legal o reglamentària que pugui afectar-los, els quals s'acrediten mitjançant una declaració responsable que s'ha de presentar juntament amb la sol·licitud.
3.3 El compliment d'aquests requisits s'haurà d'acreditar mitjançant la signatura de les declaracions responsables que inclourà la sol·licitud.
3.4 L'incompliment dels requisits establerts o del termini de presentació de sol·licituds que estableixi la convocatòria d'aquests ajuts comporta la inadmissió de la sol·licitud.
3.5 L'acció subvencionada s'ha de dur a terme a Catalunya.
—4 Sol·licituds i terminis de presentació
4.1 Les sol·licituds i altres tràmits associats al procediment de concessió de les subvencions, s'han de formalitzar exclusivament per via electrònica, en el marc del que estableix l'article 43.2 de la Llei 26/2010, de 3 d'agost.
El formulari de sol·licitud normalitzat estarà a la disposició de les persones interessades a l'extranet de les administracions públiques catalanes, plataforma EACAT ( http://www.eacat.cat ), al portal corporatiu de tramitació Canal Empresa ( http://canalempresa.gencat.cat ), a l'apartat Tràmits de la Generalitat de Catalunya ( http://tramits.gencat.cat ), i a l'apartat Tràmits del portal de Treball ( http://treball.gencat.cat ).
4.2 Per poder presentar el formulari de sol·licitud electrònicament, cal que l'entitat o el seu representant legal disposin d'un certificat digital vàlid i vigent.
S'admeten els sistemes de signatura electrònica avançada i els segells electrònics avançats que es fonamenten en un registre fiable de la identitat d'usuaris o basats en certificats reconeguts o qualificats de signatura electrònica.
Concretament s'admeten els que considera l'apartat 6.2 del Protocol d'identificació o signatura electrònica aprovat per l'Ordre GRI/233/2015, de 20 de juliol, que són els mecanismes següents:
a) Certificats reconeguts o qualificats emesos a favor d'una persona jurídica o un ens sense personalitat jurídica i custodiats per una persona física, titular del certificat, la qual el pot emprar per actuar en nom de l'empresa o de l'ens indicat en el certificat.
b) Els mecanismes emprats per a la identificació de persones físiques que autentiquin la identitat d'un ciutadà que declara representar una persona jurídica.
c) Certificat reconegut o qualificat de signatura avançada idCAT que emet el Consorci d'Administració Oberta de Catalunya.
d) Certificat del DNI electrònic.
Els mecanismes de signatura emprats pels empleats públics dels ens locals d'acord amb el protocol d'identificació i signatura que hagin aprovat.
La relació de certificats digitals vàlids es pot consultar a la secció "Com tramitar en línia" de l'apartat Tràmits del web de la Generalitat de Catalunya ( http://tramits.gencat.cat ).
En el cas que les entitats o el seu representant legal no disposin de certificat digital, en poden obtenir un als centres emissors corresponents que hi figuren, segons els tipus de certificat.
La relació de centres emissors es pot consultar a la secció "Com tramitar en línia" de l'apartat Tràmits del web de la Generalitat de Catalunya ( http://tramits.gencat.cat ).
4.3 Les entitats han de fer el seguiment de l'estat de la sol·licitud des de "La meva carpeta" de l'apartat Tràmits del web de la Generalitat de Catalunya ( http://tramits.gencat.cat ).
4.4 La signatura del formulari de sol·licitud implica l'autorització al Departament de Treball, Afers Socials i Famílies per tal que pugui fer les comprovacions en relació amb el compliment de les obligacions tributàries i de la Seguretat Social.
D'acord amb l'article 35.3 de la Llei 26/2010, del 3 d'agost, de règim jurídic i de procediment de les administracions públiques de Catalunya, la presentació de la declaració responsable en el marc d'un procediment administratiu faculta l'Administració pública competent per verificar la conformitat de les dades que s'hi inclouen.
Els deutes que estiguin ajornats es considera que compleixen els requisits d'estar al corrent de les obligacions.
En el cas que l'entitat beneficiària integri diverses entitats membres per a les quals sol·licita la subvenció, haurà de declarar que les entitats membres integrades en l'entitat que representen que rebin una part de la subvenció estan al corrent de les seves obligacions tributàries davant la Generalitat i l'Estat i davant la Seguretat Social.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i amb la prèvia audiència a la persona interessada, i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
4.5 Si el formulari de sol·licitud i la documentació presentades no compleixen els requisits que estableix aquesta base, es requerirà a la persona o entitat sol·licitant que, en un termini de deu dies hàbils, esmeni el defecte o adjunti els documents preceptius, amb la indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 73 de la Llei 39/2015, d'1 d'octubre, del procediment administratiu comú de les administracions públiques.
4.6 En tots els casos el Departament de Treball, Afers Socials i Famílies pot requerir a l'entitat que aporti la informació o la dada de naturalesa economicofinancera o de caràcter contractual que consideri necessària per atorgar la subvenció que preveu aquesta Ordre.
4.7 S'ha de comunicar a la Direcció General d'Economia Social, el Tercer Sector, les Cooperatives, i l'Autoempresa del Departament de Treball, Afers Socials i Famílies qualsevol variació que pogués produir-se a partir de la presentació del formulari de sol·licitud, en el termini màxim d'un mes des de la data en què es produeix la variació, mitjançant el formulari d'aportació de documentació.
4.8 El termini de presentació de sol·licitud s'ha d'establir en la convocatòria corresponent.
5.1 Als formularis de sol·licitud, degudament formalitzats, s'hi haurà d'adjuntar la documentació específica establerta als annexos 2 i 3, i la genèrica que s'indica a continuació:
a) Una fitxa resum del projecte, segons model normalitzat.
b) Una memòria del projecte amb les especificitats indicades per a cada línia de subvenció.
c) El pressupost complet i detallat del projecte en el qual figurin totes les despeses i els ingressos previstos, el possible cofinançament del projecte i l'origen del fons i la quantia de l'ajut que se sol·licita.
En cas que l'activitat subvencionada consisteixi en diferents actuacions, el pressupost s'ha de desglossar per actuacions i per conceptes de despesa.
d) Una declaració responsable conforme la documentació adjunta que es presenta és una còpia idèntica dels document originals i que també ho serà la documentació que es presenti en format electrònic durant tota la convocatòria i que són certes les dades consignades en aquesta sol·licitud.
5.2 En el cas de documents que ja estiguin en poder de qualsevol dels departaments de la Generalitat de Catalunya, en aplicació del que preveu l'article 28.3 de la Llei 39/2015, d'1 d'octubre, del procediment administratiu comú de les administracions públiques, la seva aportació es pot substituir per una declaració de l'entitat sol·licitant que no hi ha hagut modificacions en la data de presentació de la sol·licitud, i s'hi han de fer constar el lloc, la data i l'òrgan davant el qual es va presentar la documentació.
Aquesta declaració s'inclou al formulari de sol·licitud.
En el cas que s'hagin produït modificacions en la documentació presentada, hagi prescrit el seu període de vigència o hagin transcorregut més de cinc anys des de la finalització del procediment pel qual es va lliurar, s'haurà de presentar necessàriament la nova documentació.
5.3 L'acreditació dels requisits indicats a la base 3 s'ha de fer mitjançant les declaracions responsables corresponents, que estan incorporades al formulari de sol·licitud i que s'indiquen a continuació:
a) Declaració responsable conforme la persona signant de la sol·licitud de subvenció té poder suficient en dret per actuar en nom i representació de la persona jurídica sol·licitant i que assumeix totes les responsabilitats que es puguin derivar d'aquesta sol·licitud.
b) Declaració responsable que no ha estat sancionada, en resolució ferma, per la comissió d'infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost; o, si ha estat sancionada, que ha aplicat les mesures correctores previstes i abonat les quantitats requerides per a aquest concepte.
c) Declaració responsable que el local, la sala, l'obra, l'establiment o el centre de treball compleix els requisits que estableixen els articles 32.1, 32.3 i 36.4 de la Llei 1/1998, de 7 de gener.
d) Declaració responsable que no s'incorre en cap de les prohibicions establertes als apartats 2 i 3 de l'article 13 de la Llei 38/2003, de 17 de novembre, general de subvencions que els siguin exigibles.
e) Declaració responsable que l'entitat que representa atén les persones usuàries en qualsevol de les llengües oficials de Catalunya i redacta, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística
f) Declaració responsable que l'empresa o l'entitat compleix amb les obligacions i no incorre en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
g) Que l'entitat sol·licitant s'adhereix als principis ètics i regles de conducta als quals han d'adequar l'activitat les persones sol·licitants que consten a l'annex 4 de les bases reguladores d'aquestes subvencions en compliment de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol i d'acord amb la Llei 19/2014, de 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de eles persones a la informació i documentació pública.
h) En el cas que l'entitat sigui una fundació, declaració responsable que els estatuts de l'entitat estan adaptats d'acord amb la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i amb la Llei 5/2011, del 19 de juliol, de modificació de l'anterior, i declaració que s'han presentat els comptes anuals davant el protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
i) En cas que l'entitat sigui una associació, declaració responsable que els seus estatuts estan adaptats d'acord amb la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
j) Així mateix, en el cas d'associacions, declaració responsable d'haver elaborat els comptes anuals i haver-los fet accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya.
k) Declaració responsable de l'existència d'altres subvencions o ajudes públiques o privades, nacionals o internacionals, pel mateix concepte, amb indicació del programa al qual s'acullen, de la quantia sol·licitada, del percentatge que suposen del cost total del projecte, de si es troben en fase de sol·licitud o concessió i amb càrrec a quina entitat pública o privada s'han sol·licitat.
l) Declaració responsable que es disposa d'un sistema d'organització i de gestió de la prevenció d'acord amb la Llei 31/1995, de 8 de novembre, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
m) En el cas que la entitat sol·licitant sigui una empresa amb una plantilla igual o superior a vint-i-cinc persones, declaració responsable de complir amb l'obligació, d'acord amb els agents socials, de la utilització de mitjans per prevenir i detectar casos d'assetjament sexual i d'assetjament per raó de sexe i d'intervenció en els seus centres de treball, i la seva indicació.
n) Declaració responsable del fet de no haver estat mai objecte de sancions administratives fermes ni de sentències fermes condemnatòries en relació amb la Llei 17/2015, del 21 de juliol, d'igualtat efectiva de dones i homes, així com manifestació del compliment de las obligacions previstes en aquesta Llei.
o) Declaració responsable que es disposa de les certificacions legalment establertes, o d'haver-les sol·licitat prèviament a la publicació de la proposta provisional de resolució, per acreditar que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors no ha estat condemnat per sentència ferma per cap delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans, i que, en cas que canviï alguna persona adscrita al projecte, es compromet a fer la comprovació oportuna pel que fa al cas.
p) Declaració responsable d'estar al corrent de les obligacions tributàries amb l'Agencia Tributària de l'Estat i amb la Generalitat de Catalunya, i les obligacions amb la Seguretat Social.
q) En el cas d'entitats membres integrades, declaració responsable que les entitats membres integrades en l'entitat que rebin una part de la subvenció estaran al corrent de les obligacions tributàries amb l'Agència Tributària de l'Estat i amb la Generalitat de Catalunya i les obligacions amb la Seguretat Social i que estan al corrent del pagament de les obligacions per al reintegrament de subvencions.
r) Declaració responsable que són certes les dades consignades en el formulari de sol·licitud i que s'ha de comunicar a la Direcció General d'Economia Social, el Tercer Sector, les Cooperatives i l'Autoempresa del Departament de Treball, Afers Socials i Famílies qualsevol variació que es pugui produir a partir de la presentació del formulari de sol·licitud, en el termini màxim d'un mes des de la data en què es produeix la variació.
s) Declaració que l'entitat compleix amb les obligacions aplicables del títol II de la Llei 19/2014, del 29 de desembre, de transparència, accés a la informació pública i bon govern.
(Només en el cas que l'entitat percebi subvencions o ajuts públics de més de 100.000,00 euros anuals o almenys el 40% dels seus ingressos anuals procedeixi de subvencions o ajuts públics, sempre que aquesta quantitat sigui de més de 5.000,00 euros).
t) Declaració responsable, en el cas d'entitats vinculades amb partits polítics, que no fan donacions, aportacions o prestacions de serveis a títol gratuït en benefici de partits polítics, fundacions o associacions que hi estiguin vinculades orgànicament, des de la presentació del formulari de sol·licitud fins a l'acabament de l'activitat subvencionada.
u) Declaració responsable que l'entitat ha informat el personal que la seva contractació està subjecta al projecte subvencionat i que es faran cessions de dades a la Direcció General d'Economia Social, el Tercer Sector, les Cooperatives i l'Autoempresa.
v) En el cas que l'entitat sol·licitant sigui una empresa amb una plantilla igual o superior a cinquanta persones, declaració responsable de donar ocupació, almenys, a un 2% de treballadors i treballadores amb discapacitat, sobre el nombre total de treballadors i treballadores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, i el Decret 322/2011, de 19 d'abril.
y) Declaració responsable conforme l'entitat compleix qualsevol altra obligació legal o reglamentària que pugi afectar.
5.4 Un cop feta la proposta provisional d'atorgament de la subvenció les entitats sol·licitants han de presentar la documentació que se'ls requereixi i específicament la següent:
a) Sol·licitud de transferència bancària per a pagaments de la Tresoreria de la Generalitat de Catalunya (àrea SEPA), en el cas que sigui la primera vegada que aportin les dades bancàries o hagin transcorregut més de cinc anys de la darrera presentació o les hagin modificat.
El document model es pot descarregar en l'enllaç següent: ( http://economia.gencat.cat/ca/70ambitsactuacio/tresoreriaipagaments/04modelsiformularis/ )
b) Els/les entitat sol·licitants que hagin negociat amb l'Administració una pròrroga, un ajornament, una moratòria o qualsevol altra condició especial, cal que aportin la documentació que acrediti aquesta prerrogativa especial.
c) En cas de subcontractació de les actuacions objecte de subvenció, cal adjuntar-hi la documentació que es preveu en la base 13 de l'annex 1 d'aquesta Ordre.
d) Declaració responsable de la informació relativa a les retribucions dels seus òrgans de direcció o administració, només les persones jurídiques que puguin percebre una subvenció per un import superior a 10.000 euros, tal i com estableix l'article 15.2 de la Llei 19/2014, del 29 de desembre, de transparència, accés a la informació pública i bon govern.
6.1 El procediment de concessió de les subvencions és el de concurrència competitiva, i el termini màxim per notificar i emetre la resolució és de tres mesos a comptar de l'endemà de la data de finalització del termini de presentació de sol·licituds.
Transcorregut aquest termini, si no s'ha dictat i notificat una resolució expressa, la sol·licitud s'entén desestimada per silenci administratiu, d'acord amb el que estableix l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
6.2 L'òrgan competent per instruir el procediment és la persona titular de la Subdirecció General de Treball en la Diversitat.
6.3 L'òrgan competent per valorar les sol·licituds i per elaborar l'informe que serveix de base a la proposta de resolució corresponent és l'òrgan col·legiat integrat pels òrgans següents:
La persona titular del Servei de Programes per a la Diversitat, o la persona que designi.
La persona titular del Servei de Programes d'Inserció Laboral, o la persona que designi.
L'informe de l'òrgan col·legiat ha d'incloure el resultat de l'avaluació de les sol·licituds presentades.
6.4 La proposta de resolució provisional la formularà la persona titular de la Subdirecció General de Treball en la Diversitat, com a òrgan instructor de l'expedient, d'acord amb l'informe de la comissió de valoració prevista a la base 6.3, i s'ha de fonamentar, ordinàriament, en els informes de la comissió de valoració i, en cas que no segueixi els informes esmentats, ha de motivar-ne la discrepància.
6.5 La proposta de resolució provisional ha de contenir la llista de les entitats proposades per ser entitats beneficiàries de les subvencions i l'import proposat per atorgar, la llista d'entitats agrupades, si s'escau, la llista de les sol·licituds denegades amb el motiu de denegació, i la relació de documentació que les entitats proposades com a entitats beneficiàries han de presentar.
Aquesta proposta provisional es notificarà a les persones interessades mitjançant la seva publicació al Tauler electrònic de l'Administració de la Generalitat de Catalunya ( https://tauler.gencat.cat ).
En el supòsit que alguna de les entitats proposades per ser entitats beneficiàries de la subvenció no l'accepti o desisteixi de la sol·licitud, es pot atorgar la subvenció a les entitats sol·licitants de la llista de denegades per manca de pressupost, prioritzades per l'ordre de la puntuació obtinguda, sempre que amb la renúncia o desistiment s'hagi alliberat prou crèdit per atendre almenys una de les sol·licituds denegades, amb l'aportació prèvia de la documentació corresponent i de l'acceptació de la subvenció, si escau.
6.6 La proposta de resolució provisional s'entendrà acceptada tàcitament si l'entitat proposada com a beneficiària no presenta cap al·legació en el termini de 10 dies hàbils a comptar des de l'endemà de la publicació de la proposta provisional de concessió.
Dins del mateix termini, les entitats sol·licitants poden presentar al·legacions que es tindran en compte en el moment de resoldre.
Les entitats proposades com a entitats beneficiàries de les subvencions han de presentar la documentació que els sigui requerida, d'acord amb la base 5 d'aquest annex, dins el termini de 10 dies hàbils a comptar des de l'endemà de la publicació de la proposta provisional de concessió.
6.7 L'òrgan competent per dictar la resolució sobre la concessió de l'ajut, és la persona titular de la Direcció General d'Economia Social, el Tercer Sector, les Cooperatives i l'Autoempresa, a proposta de la persona titular de la Subdirecció General de Treball en la Diversitat.
6.8 No es poden concedir subvencions per una quantia superior a la que determina la convocatòria ni superior al cost del projecte.
6.9 Un cop resolta la convocatòria, a mesura que es produeixin renúncies o revocacions de les subvencions, i en el supòsit que s'hagi esgotat l'import màxim destinat a l'exercici, es poden assignar nous atorgaments a les sol·licituds que no hagin arribat a obtenir l'ajut i que, atesos els criteris de valoració inclosos en aquestes bases, mantinguin una posició immediatament posterior a la dels projectes subvencionats segons l'ordre de prelació establert, sempre que aquests projectes es puguin realitzar en l'àmbit temporal que s'estableixi a la convocatòria per cada línia de subvenció.
6.10 Totes les comunicacions, tràmits, informes, resolucions i altres actuacions que l'òrgan competent hagi de dur a terme per tramitar el procediment administratiu s'han de fer per mitjans electrònics d'acord amb el que estableix l'article 43.2 de la Llei 26/2010, de 3 d'agost.
7.1 Prèviament a la concessió de les subvencions, l'òrgan concedent ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que pugui utilitzar addicionalment altres mitjans electrònics.
7.2 La resolució de concessió i de denegació de subvencions s'ha de notificar mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ).
7.3 Contra les esmentades resolucions, que no exhaureixen la via administrativa, es pot presentar un recurs d'alçada davant la persona titular de la secretaria general del Departament de Treball, Afers Socials i Famílies en el termini d'un mes, comptat des de l'endemà de la notificació de la resolució, segons el que estableixen l'article 122 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya.
8.1 L'incompliment dels requisits no esmenables o del termini de presentació de sol·licituds que estableixen les bases i/o la resolució de convocatòria de subvenció, comporta la inadmissió de la sol·licitud.
8.2 La manca de presentació de qualsevol dels documents que preveu la base 5 de l'annex 1 o la manca d'esmena dels requisits esmenables, dins el termini de 10 dies hàbils i amb el requeriment previ, comporta el desistiment de la sol·licitud.
—9 Revisió i variacions en la destinació de la subvenció
9.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per concedir la subvenció i, en tot cas, l'obtenció concurrent d'altres subvencions fora dels casos permesos a les normes reguladores, poden donar lloc a la modificació de la resolució de concessió.
9.2 El beneficiari té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció, que, si escau, ha de ser autoritzat expressament per l'òrgan concedent d'acord amb l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
—10 Modificació de la resolució
10.1 L'òrgan concedent té la facultat de revisar els ajuts concedits i modificar les resolucions de concessió en el cas d'alteració de les condicions o de l'obtenció concurrent d'altres ajuts.
10.2 Les entitats beneficiàries poden sol·licitar l'ampliació del termini d'execució o justificació de la subvenció abans del venciment del termini de què es tracti per raons degudament justificades.
L'òrgan concedent ha de resoldre expressament; en cas contrari, la sol·licitud s'entén desestimada.
—11 Publicitat de les subvencions atorgades i de la convocatòria.
11.1 D'acord amb l'article 18 de la Llei 38/2003, de 17 de novembre, general de subvencions, l'article 94.6 del Text refós de la Llei de finances públiques de Catalunya i la base 15 de l'Acord GOV/85/2016, de 28 de juny, quan les subvencions concedides, considerades individualment, siguin del mateix import o d'un import superior a 3.000,00 euros, el Departament de Treball, Afers Socials i Famílies ha de fer publicitat dels atorgaments d'aquestes subvencions mitjançant la seva publicació al Diari Oficial de la Generalitat de Catalunya i al tauler electrònic de l'Administració de la Generalitat de Catalunya, i indicar-hi la convocatòria ordinària, el programa i el crèdit pressupostari al qual s'ha imputat, la persona beneficiària, la quantitat concedida, la/les finalitat/s de la subvenció i la seva formalització.
11.2 D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern, les subvencions s'han de publicar al Portal de la Transparència [URL] 11.3 Atès l'article 17.3 b) de la Llei 38/2003, de 17 de novembre, general de subvencions, i als efectes de donar compliment a l'article18 de la mateixa Llei en relació amb l'Acord de Govern 192/2015, de 29 de desembre, els text íntegre de la convocatòria es publicarà al Diari Oficial de la Generalitat de Catalunya.
La publicació de la convocatòria es fa efectiva amb la tramesa de la informació exigida al Registre d'ajuts i subvencions de Catalunya (RAIS), d'acord amb l'article 96 bis del Text refós de la Llei de finances públiques de Catalunya, i mitjançant la Base de Dades nacional de Subvencions (BDNS).
—12 Obligacions de les entitats beneficiàries
12.1 Les entitats beneficiàries de les subvencions han de complir les obligacions següents:
a) Complir la finalitat de la subvenció duent a terme l'activitat subvencionada en el termini que determinin les bases reguladores i la convocatòria corresponent.
Qualsevol canvi en el projecte o calendari presentat s'ha de comunicar a l'òrgan instructor amb anterioritat a la finalització del termini d'execució, el qual pot acceptar o no la modificació sol·licitada, dins el termini màxim previst a les bases reguladores, si no comporta canvis substancials ni representa un incompliment dels requisits i condicions que estableixen aquestes bases i les bases reguladores de cada subvenció.
Pel que fa a la creació o manteniment de l'ocupació de 6 o 12 mesos que dona peu a la valoració del projecte i l'atorgament de la subvenció, en el supòsit de baixes voluntàries o involuntàries dels treballadors que els ocupen, l'entitat beneficiària està obligada a la seva substitució en el termini màxim d'un mes, a comptar des del moment de la baixa.
Es pot presentar a l'òrgan gestor les propostes de qualsevol canvi del projecte que es pugui produir en l'acció subvencionada, dins el termini màxim d'execució de les actuacions previstes en aquestes bases i a la convocatòria, mitjançant tràmits gencat ( http://tramits.gencat.cat ), canal empresa ( http://canalempresa.gencat.cat ) i en cas dels ens locals mitjançant la plataforma EACAT ( http://eacat.cat ).
La proposta es considera desestimada si no s'ha notificat per resolució expressa l'aprovació en el termini de dos mesos des de l'endemà de la data de presentació de la proposta de canvi.
No s'acceptaran canvis que comportin un canvi substancial ni representin un incompliment dels requisits i condicions que estableixen aquestes bases.
c) Proporcionar en tot moment la informació que se'ls requereixi respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
d) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats a d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
Aquesta comunicació s'ha de fer tan bon punt es conegui i, en tot cas, abans de la justificació de l'aplicació dels fons rebuts.
e) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
f) Justificar, davant l'òrgan gestor, el compliment dels requisits i condicions, i també la realització i el compliment de la finalitat que determinin la concessió o el gaudiment de la subvenció.
g) Sotmetre's a les actuacions de comprovació que ha d'efectuar l'òrgan instructor i aportar tota la informació que se'ls requereixi en l'exercici de les actuacions anteriors.
h) No rebre altres subvencions, ajuts, ingressos o recursos per a la mateixa finalitat de manera que amb les quantitats atorgades se superi el 100% del cost de l'acció que ha de complir l'entitat beneficiària.
En qualsevol cas, aquesta comunicació s'ha d'efectuar tan aviat com es conegui, i en tot cas, abans de la justificació de l'aplicació donada als fons percebuts.
i) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics que exigeixin les bases reguladores específiques de la subvenció, amb la finalitat de garantir l'exercici adequat de les facultats de comprovació i control.
j) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de comprovació i control.
k) Procedir al reintegrament dels fons percebuts en els casos que preveu l'article 37 de la Llei 38/2003, de 17 de novembre, general de subvencions (causes de reintegrament de les subvencions).
l) Si la subvenció és una part proporcional del cost, s'ha d'acreditar el cost total de l'acció.
m) Sol·licitar, quan l'import de la despesa subvencionable superi la quantia de quinze mil (15.000,00) euros sense incloure l'IVA, en el cas de subministrament d'equipaments o prestació de serveis, tres ofertes de diferents proveïdors com a mínim i amb caràcter previ a la contractació del compromís de despesa, llevat que per les característiques especials de les despeses subvencionables no hi hagi al mercat un nombre suficient d'entitats que el subministrin o el prestin, o llevat que la despesa s'hagi efectuat abans de la sol·licitud de la subvenció.
n) L'elecció entre les ofertes presentades, que s'ha d'aportar en la justificació, s'ha de fer d'acord amb criteris d'eficiència i economia, i s'ha de justificar expressament quan l'elecció no recaigui en la proposta econòmica més avantatjosa.
o) Així mateix, s'ha de comunicar la contractació amb una entitat vinculada amb l'entitat subvencionada o els seus càrrecs directius.
p) Incloure el logotip del Departament i l'expressió corresponents en els elements informatius i de difusió de l'activitat objecte de subvenció, segons el Programa d'Identificació Visual (PIV).
Aquest logotip es pot trobar a l'apartat de descàrregues del web d'identitat corporativa ( http://identitatcorporativa.gencat.cat ).
q) Les entitats a les quals fan referència els epígrafs a) i b) de l'article 3.4 de la Llei 19/2014, de 29 de desembre, de transparència, accés a la informació pública i bon govern, que perceben subvencions o ajuts públics de més de 100.000,00 euros anuals o almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000,00 euros, han de complir amb les obligacions aplicables del títol II de la mateixa Llei.
r) En compliment de l'article 15.2 de la Llei 19/2014, de 29 de desembre, de transparència, accés a la informació pública i bon govern, les persones jurídiques a les quals se'ls hagi concedit una subvenció per un import superior a 10.000 euros han de comunicar a l'òrgan concedent, mitjançant declaració responsable, la informació relativa a les retribucions dels seus òrgans de direcció o administració.
s) Complir amb l'establert a la Llei 17/2015, de 21 de juliol, d'igualtat efectiva de dones i homes.
t) Mantenir la traçabilitat de tota la documentació tècnica i econòmica que permeti verificar, d'una banda, la realització correcta de les activitats objecte d'aquesta subvenció i, de l'altra, l'adequació entre els registres comptables i els documents acreditatius de les despeses derivades de la realització d'aquestes activitats.
u) Identificar expressament en la seva comptabilitat les despeses imputades a cadascuna de les accions de manera separada o per qualsevol altre mitjà que permeti identificar els fons que s'han destinat al projecte.
v) Informar dels indicadors d'execució i de resultats, tant comuns com específics previstos en aquesta Ordre.
w) Adherir-se als principis ètics i regles de conducta als quals han d'adequar l'activitat les persones beneficiàries, annexos al model tipus de bases reguladores i als que puguin constar a les corresponents convocatòries.
x) Complir les altres obligacions que preveuen la normativa vigent en matèria de subvencions i les bases reguladores de cada subvenció.
12.2 Les entitats beneficiàries, els contractistes i altres tercers relacionats amb l'objecte dels projectes subvencionats, han de col·laborar i facilitar tota la documentació que se'ls requereixi durant l'exercici de les funcions de control i verificació de l'Autoritat d'Auditoria.
13.1 S'entén que una entitat beneficiària subcontracta quan concerta amb tercers l'execució total o parcial de l'activitat que constitueix l'objecte de la subvenció.
Queda fora d'aquest concepte la contractació de les despeses en què hagi d'incórrer el beneficiari per a la realització per si mateix de l'activitat subvencionada.
13.2 D'acord amb això, són susceptibles de subcontractació les actuacions de les línies objecte de subvenció previstes a la present Ordre, fins a un màxim del 50% de l'import de la subvenció.
13.3 La subcontractació ha de complir els articles 29 i 46 de la Llei 38/2003, de 17 de novembre, general de subvencions; i l'article 68 del Reial decret 887/2006, de 21 de juliol, que en desenvolupa el Reglament, i caldrà tenir en compte el següent:
a) La subcontractació en cap cas suposarà un cost addicional en l'import de la subvenció.
b) Les entitats beneficiàries són responsables que en l'execució de l'activitat subvencionada concertada amb tercers es respectin els límits que s'han establert pel que fa a la naturalesa i la quantia de despeses subvencionables, i els contractistes estan subjectes al deure de col·laboració per permetre la verificació adequada del compliment dels límits esmentats.
A aquests efectes, el contracte o el conveni ha de recollir l'obligació de facilitar a la persona beneficiària la informació requerida per l'òrgan convocant.
c) La subcontractació s'haurà de formalitzar per escrit mitjançant contracte, conveni o acte de validesa jurídica similar.
El contingut mínim que ha d'incloure és el següent:
Identificació de les parts (càrrec, nom, NIF, domicili social, tipus d'empresa,...);
Activitat concreta que se subcontracta: partides contractades, cost o pressupost previst, percentatge sobre el total de la subvenció
Contraprestació (quantia, forma de realitzar el pagament i justificació del servei prestat).
L'entitat o l'empresa subcontractada es compromet a facilitar al/a la beneficiari/ària de la subvenció les dades (indicadors) que s'esmenten a efectes de la justificació.
L'entitat beneficiària declara si té o no té parentiu per vincle de matrimoni o una altra relació estable anàloga, per consanguinitat, adopció o afinitat fins al segon grau amb el contractista o amb qualsevol altre membre dels seus socis/sòcies o partícips.
L'entitat beneficiària declara que no concerta l'execució total o parcial de les activitats subvencionades amb cap dels supòsits que estableix l'article 29.7 de la Llei 38/2003, de 17 de novembre, general de subvencions.
Vigència de la relació contractual.
Condicionament de l'efectivitat del contracte a l'atorgament de la subvenció.
Causes d'extinció de la relació contractual.
Òrgans i procediments als quals se sotmetran les qüestions litigioses que es puguin derivar del conveni.
d) El contractista no podrà concertar amb tercers l'execució total ni parcial de l'acció subcontractada.
e) En cas que l'activitat concertada amb tercers superi el 20% de l'import de la subvenció i l'import sigui superior a 60.000,00 euros, la formalització del contracte l'haurà d'autoritzar prèviament l'òrgan concedent i haurà de complir amb el principi de publicitat mitjançant la publicació d'un anunci en qualsevol mitjà de difusió que permeti el coneixement al nombre més gran possible d'empreses interessades en la licitació.
f) En cap cas es podrà concertar per part de l'entitat beneficiària l'execució total o parcial de les accions subvencionades amb les persones i/o les entitats que estableix l'article 29.7 de la Llei 38/2003, de 17 de novembre.
A aquest efecte tenen la consideració de persones i/o entitats vinculades a les entitats beneficiàries les que estableix l'article 68 del Reial decret 887/2006, de 21 de juliol.
13.4 D'acord amb el que estableix l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable superi les quanties que estableix la Llei 19/2017 de 8 de novembre, de Contractes del sector públic, el beneficiari ha de sol·licitar com a mínim tres ofertes de diferents proveïdors prèviament a la contracció del compromís per a l'obra, la prestació del servei o el lliurament del bé, excepte que per les seves característiques especials no existeixi al mercat prou nombre de proveïdors, o que la despesa s'hagués fet amb anterioritat a la subvenció.
En el supòsit que s'esculli una proposta econòmica que no sigui la més avantatjosa, cal aportar una memòria en la qual se'n justifiqui l'elecció.
13.5 En cas que l'entitat vulgui subcontractar alguna de les actuacions previstes en el projecte, caldrà que ho prevegi en la sol·licitud i presentar la documentació següent:
a) En cas que l'import de la subcontractació sigui el que preveu l'apartat 3.e) d'aquesta base, l'entitat haurà de presentar un cop rebuda la resolució provisional, la petició d'autorització, la declaració responsable de l'entitat a subcontractar de compliment dels requisits previstos a la base 13 de la Llei 38/2003, general de subvencions, un esborrany del contracte amb el contingut mínim previst a l'apartat 3.c) d'aquesta base, l'oferta de servei publicada i 3 ofertes de 3 proveïdors prevista en l'apartat 4 d'aquesta base i una declaració responsable conforme no tenen cap vinculació amb l'empresa proposada per subcontractar.
b) En cas que l'import de la subcontractació no superi l'import previst a l'apartat 3.e) d'aquesta base, l'entitat haurà de presentar juntament amb la justificació de la subvenció, la declaració responsable de l'empresa subcontractada de compliment dels requisits previstos a la base 13 de la Llei 38/2003, general de subvencions, el contracte signat per ambdues parts amb el contingut mínim previst a l'apartat 3.c) d'aquesta base, i segons quin sigui l'import subcontractat, també la documentació prevista a l'apartat 4 d'aquesta base i una declaració responsable conforme no tenen cap vinculació amb l'empresa subcontractada, excepte que se n'hagi obtingut una autorització expressa.
La concessió de les subvencions es farà segons la següent metodologia: S'atorgaran les subvencions a aquells projectes que hagin obtingut la puntuació més elevada fins a esgotar el pressupost destinat a cada línia.
L'import màxim assignat a cada línia pot ser objecte de modificació tenint en compte el seu desplegament, de tal manera que si una línia no esgota el seu crèdit previst, pot aplicar-se a l'altra línia mitjançant resolució del director o directora general d'Economia Social, el Tercer Sector, les Cooperatives i l'Autoempresa del Departament de Treball, Afers Socials i Famílies.
Les entitats beneficiàries de la subvenció s'han de sotmetre a les actuacions de comprovació que el Departament de Treball, Afers Socials i Famílies consideri necessàries i a les de control financer que corresponguin, d'acord amb el que preveuen els articles 97 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i els articles 45 i 46 de la Llei de 38/2003, de 17 de novembre, general de subvencions.
Les entitats beneficiàries durant el període comprés des de la resolució provisional fins a la definitiva, i extraordinàriament durant el període d'actuació, poden renunciar de manera expressa, parcialment o total, a les subvencions atorgades, d'acord amb el que estableixen els articles 94 i 95 de la Llei 39/2015, d'1 d'octubre, del procediment administratiu comú de les administracions públiques, i en cas que sigui procedent, retornar les quanties corresponents al compte restringit d'ingressos del Departament de Treball, Afers Socials i Famílies amb els interessos legals que corresponguin.
17.1 L'òrgan concedent, prèvia tramitació del procediment legalment establert, ha de revocar totalment o parcialment les subvencions concedides amb l'obligació per part del beneficiari de retornar l'import rebut amb els interessos que corresponguin, en els supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, de 17 de novembre, general de subvencions.
17.2 També són causes de revocació l'incompliment de les obligacions que estableix aquesta Ordre.
17.3 La despesa mínima realitzada i justificada de l'acció subvencionada, en coherència amb el pressupost presentat, exigible per poder considerar acomplerts l'objecte i la finalitat de la subvenció, és del 60%.
L'incompliment d'aquesta despesa mínima establerta comporta la revocació de la subvenció atorgada.
17.4 Així mateix, pel que fa als compromisos assumits en la generació i/o manteniment d'ocupació sostenible pels beneficiaris (fruit de la valoració dels quals resulta l'atorgament de la subvenció), i de forma compatible amb la situació prevista a la base 17.3, s'estableix la següent proporcionalitat de revocació de la subvenció:
a) manteniment o generació d'ocupació en una proporció d'entre el 75% fins el 51% per baix del compromís explicitat en la sol·licitud: 20% de revocació.
b) manteniment o generació d'ocupació en una proporció d'entre el 50% fins el 31% per baix del compromís explicitat en la sol·licitud: 40% de revocació
c) manteniment o generació d'ocupació en una proporció del 30% o menys del compromís explicitat en la sol·licitud: 100% de revocació
En cas d'incompliment de les obligacions que preveuen aquestes bases reguladores, resulta d'aplicació el règim sancionador que preveu la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb el que estableixen els articles 106 i 107 de la Llei 39/2015, d'1 d'octubre, del procediment administratiu comú de les administracions públiques.
19.1 Un cop se'n notifiqui la resolució d'atorgament s'ha de tramitar el document d'obligació de la bestreta que ha de ser del 80% de la quantitat atorgada per a la qual no s'exigeixen garanties, d'acord amb les previsions de l'article 42 del RD 887/2007 del Reglament de la Llei general de subvencions.
S'entén per bestreta qualsevol lliurament dels fons que es faci amb caràcter previ a la justificació del compliment de la finalitat de la subvenció o ajut.
19.2 La tramitació del document d'obligació del 20% restant es tramita un cop l'activitat subvencionada ha estat degudament justificada i s'ha revisat el compte justificatiu presentat per l'entitat.
19.3 La tramitació de les obligacions reconegudes de la subvenció es fa d'acord amb la liquiditat, la disponibilitat i els criteris de programació de la Tresoreria de la Generalitat i les condicions que estableix la resolució de concessió.
19.4 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció per part de la persona beneficiària implica l'autorització per fer-ne la comprovació.
19.5 En cas d'agrupació d'entitats, l'entitat perceptora serà la que rebrà els pagaments corresponents a la resolució d'atorgament i distribuirà a la resta d'entitats l'import corresponent.
20.1 La justificació de l'aplicació dels fons percebuts i el compliment de la finalitat de la subvenció es fa d'acord amb els articles 30 i 31 de la Llei 38/2003, de 17 de novembre, general de subvencions; amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i amb l'Ordre ECO/172/2015, de 3 de juny, sobre formes de justificació de subvencions (DOGC núm. 6890, d'11.6.2015).
20.2 Un cop finalitzades les actuacions, l'entitat beneficiària de la subvenció ha de presentar, en el termini màxim de 15 dies naturals, la documentació següent:
a) Un compte justificatiu amb aportació d'informe d'auditor on acrediti la realització de les actuacions subvencionades, així com la totalitat de les despeses generades per les accions esmentades i l'aplicació dels fons percebuts.
El compte justificatiu amb informe d'auditor s'ha de fer d'acord amb l'Ordre ECO/172/2015, de 3 de juny, sobre les formes de justificació de subvencions (DOGC núm. 6890, d'11.6.2015).
b) Memòria econòmica justificativa del cost de les activitats dutes a terme amb:
Una relació classificada de totes les despeses subvencionables relacionades amb el desenvolupament de l'acció, d'acord amb l'estructura de costos establerta per a cada programa, amb identificació del creditor, i el document, l'import, la data d'emissió, la data de pagament i la forma de pagament.
Les despeses estaran agrupades per conceptes i d'acord amb el pressupost acceptat.
S'ha de presentar una liquidació on s'indiquin i es motivin les desviacions respecte al pressupost inicial.
Indicació dels criteris de repartiment de les despeses generals i/o indirectes incloses a la relació de despeses.
Una declaració relativa al finançament de l'activitat subvencionada que contingui una relació detallada d'altres recursos o subvencions.
En base a aquesta informació s'analitzarà la possible incompatibilitat o l'excés de finançament.
Una declaració del beneficiari conforme els pagaments corresponen a actuacions dutes a terme correctament i justificades mitjançant factures pagades o altres documents comptables de valor probatori equivalent.
c) En cas d'exempció de l'IVA, s'ha de presentar el document d'autorització de l'agència tributària que ho acrediti.
d) Declaració responsable relativa a l'elecció entre les ofertes presentades quan l'import de la contractació d'una despesa subvencionada superi la quantitat de 15.000,00 euros (sense IVA) en el supòsit de prestació del servei o lliurament del bé.
El/la beneficiari/ària ha de sol·licitar com a mínim tres ofertes de diferents proveïdors, amb caràcter previ a la contractació, llevat que per les característiques especials no hi hagi al mercat un nombre suficient d'entitats que el subministrin o prestin, o llevat que la despesa s'hagi efectuat abans de la sol·licitud de la subvenció.
L'elecció entre les ofertes presentades s'ha de fer d'acord amb els criteris d'eficiència econòmica, i l'elecció s'ha de justificar expressament en una memòria quan no recaigui en la proposta econòmica més avantatjosa.
e) En cas que s'hagi subcontractat alguna actuació caldrà presentar la documentació prevista a la base 13 de l'annex 1 d'aquesta Ordre.
f) Memòria tècnica justificativa de l'actuació que haurà de contenir com a mínim:
1) relació de les actuacions realitzades i els materials generats o elements utilitzats d'acord amb el projecte subvencionat.
2) relació de les empreses creades amb nom i NIF.
3) relació de les persones que ocupin els llocs de treball creats, amb nom, sexe, NIF i empresa en la qual s'hagi creat.
4) declaració conforme l'entitat disposa de l'autorització expressa de les persones que ocupin els llocs de treball creats per tal que la Direcció general d'Economia Social, el Tercer Sector, les Cooperatives i l'Autoempresa pugui verificar les dades d'alta o modificació de la seguretat social del règim que correspongui.
En cas que l'entitat no disposi d'aquesta autorització, caldrà que l'entitat presenti el document justificatiu de la seguretat social que ho acrediti.
20.3 Es poden justificar fins a un màxim d'un 20% de l'import de la subvenció com a despeses indirectes o generals, incloent, si s'escau, les despeses d'auditoria.
20.4 En cas que l'entitat beneficiària de la subvenció sigui un organisme o un ens del sector públic, l'informe d'auditoria pot ser substituït per un informe de la intervenció.
20.5 Les entitats beneficiàries han de disposar dels documents justificatius de les despeses, factures, nòmines i altres documents de valor probatori equivalent, amb validesa jurídica en el tràfic mercantil o amb eficàcia administrativa, i dels documents acreditatius del seu pagament.
Les despeses s'han de pagar abans de la data de justificació econòmica.
—21 Règim de compatibilitat de les subvencions
21.1 Les subvencions regulades en aquestes bases són incompatibles amb qualsevol altra subvenció concedida amb la mateixa finalitat, excepte quan es tracti del finançament parcial del projecte i s'hagi definit de manera precisa a la sol·licitud de subvenció la part subvencionada pel Departament de Treball, Afers Socials i Famílies.
21.2 També són incompatibles amb qualsevol altra subvenció o ajut concedit amb la mateixa finalitat que estigui finançat per d'altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
21.3 L'import de la subvenció concedida en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que desenvolupa el beneficiari.
En tot el que no preveuen aquestes bases reguladores, s'aplicarà:
a) Pel que fa a la tramitació administrativa general, la resolució i la notificació, la Llei 39/2015, d'1 d'octubre, del Procediment administratiu comú de les administracions públiques, i la Llei 26/2010, de 3 d'agost, de règim jurídic i de procediment de les administracions públiques de Catalunya.
b) Pel que fa als aspectes específics de gestió de les subvencions i, en tot cas, les obligacions de les entitats beneficiàries, la justificació, el reintegrament i el règim sancionador: el Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de l'esmentada Llei de subvencions, i l'Ordre ECO/172/2015, de 3 de juny, sobre les formes de justificació de subvencions, així com la normativa sectorial que sigui d'aplicació.
c) Les subvencions regulades en aquesta Ordre s'acullen a la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de funcionament de la Unió Europea (TFUE) a les ajudes estatals en forma de compensació per servei públic concedides a algunes empreses encarregades de la gestió de serveis d'interès general (article 2.1.c de la Decisió SIEG).
—23 Caràcter de les subvencions
23.1 L'atorgament d'aquestes subvencions està condicionat a les disponibilitats pressupostàries i si s'escau, a la transferència de fons de l'Estat, i a la possibilitat de reducció parcial o total de la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
23.2 Les subvencions que es puguin concedir se subjecten a limitació pressupostària i no generen cap dret de continuïtat en l'assignació de finançament als destinataris per a exercicis successius.
23.3 Les subvencions concedides s'han de sotmetre al règim fiscal vigent en el moment del seu atorgament.
—24 Protecció de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal seran tractades amb la finalitat de gestionar i tramitar les convocatòries regulades per aquestes bases d'acord amb el principis de seguretat i confidencialitat que la normativa sobre protecció de dades estableix.
En el cas que l'objecte de la subvenció inclogui el tractament de dades de caràcter personal, els beneficiaris i entitats col·laboradores han de complir amb la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de setembre, de protecció de dades de caràcter personal, desplegada pel Reial decret 1720/2007, de 21 de setembre.
—25 Àmbit temporal i quantia de les subvencions
25.1 L'àmbit temporal de desenvolupament de les actuacions previstes en aquesta Ordre serà fins el 15 d'octubre de l'any de la convocatòria.
25.2 Els projectes singulars es subvencionaran entre un màxim de 150.000 euros i un mínim de 36.000 euros, proporcionalment a la puntuació obtinguda segons els criteris de valoració previstos als annexos 2 i 3 d'aquesta Ordre.
26.1 Són despeses subvencionables als efectes d'aquesta Ordre totes les que compleixin els requisits següents:
a) Que les despeses efectuades responguin a la naturalesa i finalitat de l'acció subvencionada i resultin estrictament necessàries.
A aquest efecte, les entitats beneficiàries han de conservar evidències de l'execució correcta de les accions.
26.2 Es considera despesa subvencionable als efectes d'aquesta Ordre la que es realitzi dins l'any d'execució de l'actuació subvencionada.
26.3 Les despeses subvencionables, amb caràcter general, són les despeses directes indispensables associades de manera inequívoca al projecte concret i al desenvolupament de les seves accions vinculades.
S'estableix un percentatge màxim del 20% del pressupost subvencionable com a despeses indirectes o generals, pels quals l'informe auditor haurà de recollir i comprovar el mètode de càlcul aplicat per a la seva imputació a la subvenció, així com les justificant de despesa.
26.4 Es poden subvencionar les despeses específiques que estableixen els annexos 2 i 3 d'aquesta Ordre per a cada línia de subvenció.
26.5 No poden ser en cap cas despeses subvencionables les següents:
b) Interessos, recàrrecs i sancions administratives i penals.
c) Despeses de procediments legals i judicials.
d) Impostos indirectes quan siguin susceptibles de recuperació o compensació i els impostos personals sobre la renda.
f) Comissions i pèrdues de canvi i d'altres despeses purament financeres, com ara comissions per manteniment de comptes o transferències.
g) Despeses justificades amb factures de data anterior o posterior al previst en aquesta Ordre, llevat de la factura de l'auditor/a quan la justificació es presenti segons la modalitat de compte justificatiu amb informe d'auditor.
En aquest cas, la data ha de ser anterior a la presentació de la justificació econòmica.
h) Despeses efectuades en metàl·lic.
27.1 La Direcció General d'Economia Social, el Tercer Sector, les Cooperatives i l'Autoempresa podrà establir mecanismes de seguiment i avaluació que permetin comprovar el grau de compliment en la implementació de les actuacions.
27.2 Totes les dades personals s'han de disposar desagregades per sexes per facilitar els estudis estadístics i informes de gènere, d'acord amb la normativa vigent sobre aquesta matèria, i respectar, en tot cas, la Llei orgànica 15/1999, de 13 de desembre.
Línia 1: Bases reguladores específiques per als projectes singulars generadors d'ocupació sostenible per a persones amb discapacitats en centres especials de treball.
Es consideren projectes singulars generadors d'ocupació sostenible per a persones amb discapacitats en centres especials de treball, els projectes que impulsin i fomentin l'activació econòmica i competitivitat del centre especial de treball, generadors de llocs de treball per a persones amb discapacitat amb valor afegit, sostenibilitat ambiental, productiva i laboral que permetin l'ocupació de les persones amb discapacitat a través de la creació de nous projectes empresarials o empreses, noves línies de negoci, nous mercats, aprofitant oportunitats estratègiques del mateix sector d'activitat, o del territori.
Així mateix, als efectes dels ajuts previstos en aquesta Ordre, es consideren projectes singulars aquells que contribueixin a la consolidació d'ocupació de les persones amb discapacitat, mitjançant l'estabilització de la plantilla, quan l'entitat sol·licitant s'hagi vist afectada per una fusió o col·laboració entre diferents centres especials de treball, o hagi hagut qualsevol canvi d'activitat que hagi afectat l'estructura productiva del CET, produïdes com a conseqüència de la realització de qualsevol de les actuacions previstes a la base 2 d'aquests annex.
2.1 L'objectiu d'aquests projectes singulars és incentivar la realització d'actuacions estratègiques, sectorials i singulars innovadores, que estimulin i reforcin l'ocupació en els centres especials de treball així com potenciïn la creació de nous llocs de treball.
Les actuacions corresponents poden englobar:
a) Actuacions de foment de la col·laboració entre centres especials de treball per a l'adaptació a nous mercats i/o la creació de nous productes o serveis.
i) Projectes de dinamització i inversió per a la millora i la viabilitat de CET
Tots els projectes d'aquesta línia, hauran de tenir en compte tots aquells elements necessaris que garanteixin el seu enfortiment i consolidació a mig i llarg termini, per a la qual cosa, hauran de preveure la realització del corresponent estudi de viabilitat tècnica i econòmica del projecte, el qual podrà ser despesa subvencionable als efectes d'aquesta Ordre.
2.5 Es considera que el projecte arriba a la seva finalització, quan el nou mercat, producte, servei o línia de producció, està en marxa i s'han generat i/o estabilitzat llocs de treball.
3.1 Poden ser entitats beneficiàries de la subvenció de la Línia 1 les entitats constituïdes legalment i amb establiment operatiu a Catalunya següents:
a) Entitats titulars dels centres especials de treball i els centres especials de treball que tinguin personalitat jurídica pròpia inscrites en el Registre de centres especials de treball de la Generalitat de Catalunya.
b) Agrupacions sense personalitat jurídica constituïdes per les entitats esmentades a l'apartat anterior.
4.1 Son despeses específiques subvencionables de la Línia 1 les següents:
a) Una memòria que contindrà una descripció, un anàlisi de la situació territorial i econòmica, els objectius, el programa de treball i els indicadors.
1) Llocs de treball generats o manteniment dels existents per a persones amb malaltia mental, discapacitat intel·lectual i discapacitat física i/o sensorial d'entre un 40% i un 100% de discapacitat: màxim 40 punts.
Entre 1 i 4 llocs de treball: 15 punts.
De 5 a 9 llocs de treball: 25 punts.
De 10 a 15 llocs de treball: 30 punts.
Més de 16 llocs de treball: 40 punts.
2) Cost del projecte per cada lloc de treball mantingut o creat o: màxim 10 punts.
Bases reguladores específiques per als projectes singulars generadors d'ocupació sostenible per a persones en situació o risc d'exclusió, en empreses d'inserció laboral.
Es consideren projectes singulars generadors d'ocupació sostenible, els projectes dirigits a fomentar la reactivació econòmica, la competitivitat de les empreses d'inserció i dinamitzar l'ocupació de les persones en risc d'exclusió o en risc de patir-ne, i especialment persones que reben la Renda Garantida de Ciutadania, a través de la creació de nous projectes empresarials o empreses, noves línies de negoci, nous mercats, aprofitant oportunitats estratègiques del mateix sector d'activitat, o del territori i que permetin la reactivació.
L'objectiu és incentivar la realització de projectes i actuacions estratègiques, sectorials i singulars innovadores, que estimulin i reforcin l'ocupació en les empreses d'inserció així com potenciïn la creació de nous llocs de treball destinats a persones en situació o en risc d'exclusió.
Així mateix, als efectes dels ajuts previstos en aquesta Ordre, es consideren projectes singulars aquells que contribueixin a la consolidació d'ocupació sostenible, mitjançant l'estabilització de la plantilla, quan l'entitat sol·licitant s'hagi vist afectada per una fusió o col·laboració entre diferents empreses d'inserció o hagi hagut qualsevol canvi d'activitat que hagi pogut afectar l'estructura productiva de l'empresa d'inserció.
2.1 Les actuacions a desenvolupar en els projectes poden englobar:
a) Actuacions de foment de la col·laboració entre Empreses d'Inserció per a l'adaptació a nous mercats i/o la creació de nous productes o serveis.
i) Projectes de dinamització i inversió per a la millora i la viabilitat d'empreses d'inserció.
2.3 Tots els projectes d'aquesta línia, hauran de tenir en compte tots aquells elements necessaris que garanteixin el seu enfortiment i consolidació a mig i llarg termini, per a la qual cosa, hauran de preveure la realització del corresponent estudi de viabilitat tècnica i econòmica del projecte, el qual podrà ser despesa subvencionable als efectes d'aquesta Ordre.
2.5 Es considera que el projecte arriba a la seva finalització quan el nou mercat, producte, servei o línia de producció, està en marxa i s'han generat i/o estabilitzat nous llocs de treball.
3.1 Poden ser entitats beneficiàries de la subvenció de la línia 2 les entitats constituïdes legalment i amb establiment operatiu a Catalunya següents:
a) Empreses registrades com a Empreses d'Inserció a la Generalitat de Catalunya.
b) Les agrupacions sense personalitat jurídica constituïdes per les entitats esmentades a l'apartat anterior.
4.1 Son despeses específiques subvencionables de la Línia 2 les següents:
a) Una memòria que contindrà: una descripció, un anàlisi de la situació territorial i econòmica, els objectius, el programa de treball i els indicadors.
1) Llocs de treball generats o mantinguts per a persones receptores de RGC: màxim 25 punts.
2) Llocs de treball generats o mantinguts per a persones en risc d'exclusió social: màxim 15 punts.
4) Cost del projecte per cada lloc de treball creat o mantingut: màxim 10 punts.
Principis ètics i regles de conducta a què les persones i entitats beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
D'acord amb l'article 55.2 de la Llei 19/2014, del 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta Llei han d'incloure, en les bases de convocatòries de subvencions o ajuts, els principis ètics i les regles de conducta als quals han d'adequar l'activitat les persones beneficiàries, i els efectes d'un eventual incompliment d'aquests principis.
En compliment d'aquesta previsió legal, es fan públics els principis ètics i les regles de conducta als quals les persones i entitats beneficiàries de subvencions o ajuts han d'adequar la seva activitat i els efectes d'un eventual incompliment d'aquests.
Aquests principis i regles de conducta tenen la consideració d'estàndards mínims i poden ser completats en els seus nivells d'exigència, en funció de la quantia de la subvenció o de l'ajut i/o de la tipologia i característiques de les persones beneficiàries, en les bases de la corresponent convocatòria de subvenció o ajut.
Les persones i entitats beneficiàries d'ajuts públics han d'adoptar una conducta èticament exemplar, abstenir-se de fer, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment s'han d'abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones i entitats beneficiàries d'ajuts públics en l'exercici de la seva activitat assumeixen les obligacions següents:
b) No fer accions que posin en risc l'interès públic.
En particular, les persones i entitats beneficiàries de subvencions o ajuts públics assumeixen les obligacions següents:
d) Col·laborar amb l'òrgan competent en les actuacions que aquest faci per al seguiment i/o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits que estableix l'apartat quart de l'article 3 de la Llei de transparència.
Efectes d'un eventual incompliment dels principis ètics i regles de conducta
En cas d'incompliment dels principis ètics i regles de conducta és aplicable el règim sancionador que preveu la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici de les altres possibles conseqüències que preveu la legislació vigent en matèria de subvencions.
Principis ètics i regles de conducta a què les persones o entitats beneficiàries de subvencions o ajuts han d'adequar l'activitat, i efectes d'un eventual incompliment d'aquests principis.